**אמיל לובצ'וב קוסטדינוב** (בבולגרית: **Емил Любчов Костадинов**; נולד ב-12 באוגוסט 1967 בסופיה) הוא כדורגלן עבר בולגרי ששיחק בעמדת החלוץ.

קוסטדינוב שיחק במהלך הקריירה בליגות הבכירות בבולגריה, פורטוגל, ספרד, גרמניה, טורקיה ומקסיקו, וכן רשם 70 הופעות בינלאומיות במדי נבחרת בולגריה. קוסטדינוב ייצג את הנבחרת בשני טורנירי מונדיאל.

קריירת משחק
-----------

קוסטדינוב, יליד העיר סופיה, החל את קריירת המשחק בקבוצת צסק"א סופיה מעיר הולדתו. קוסטדינוב יצר, ביחד עם חריסטו סטויצ'קוב ולובוסלב פנב, שלישייה קדמית שהובילה את צסק"א בסוף שנות ה-80, תחת המאמן דימיטר פנב. בשנים אלו זכתה הקבוצה בשלוש אליפויות ושלושה גביעים, בנוסף להעפלה לחצי גמר גביע אירופה למחזיקות גביע.

לקראת עונת 1990/1991, עבר קוסטדינוב לפורטו מליגת העל הפורטוגלית. גם במדי פורטו רשם הצלחה, כשכבש 43 שערים על פני ארבע עונות במועדון, וזכה עמו בשתי אליפויות ושני גביעים. בשנת 1993 זכה קוסטדינוב בתואר כדורגלן השנה בבולגריה, בעקבות הופעותיו במדי הקבוצה. לאחר משחק אחד בפתיחת עונת 1994/1995, ובעקבות הצלחת נבחרת בולגריה במונדיאל 1994, עבר קוסטדינוב לליגה הספרדית, שם חתם במדי דפורטיבו לה קורוניה. קוסטדינוב שיחק תשעה משחקים בלבד בלה קורוניה, ותרם שני שערים בדרך של הקבוצה למקום השני בסיום העונה. אמנם, קוסטדינוב לא סיים עם הקבוצה את העונה, ועבר בחלון ההעברות לבאיירן מינכן מהבונדסליגה.

בעונת 1995/1996, על אף שסיימו במקום השני בליגה ולא הצליחו להשלים זכייה באליפות, הניפו קוסטדינוב וקבוצתו את גביע אופ"א, לאחר ניצחון בגמר הכפול 5-1 על בורדו. לאחר שלא שותף במשחק הראשון, בו ניצחה באיירן בבית בתוצאה 2-0, פתח קוסטדינוב בגומלין וכבש את השער השני של באיירן בדרך לניצחון 3-1 וזכייה בתואר.

בעונת 1996/1997 שיחק קוסטדינוב בפנרבחצ'ה הטורקית. בשלהי הקריירה הספיק קוסטדינוב לרשום קדנציות קצרות בליגת העל המקסיקנית ובקבוצת נעוריו צסק"א סופיה. לאחר ארבעה משחקים במדי מיינץ 05 מהבונדסליגה השנייה בפתיחת עונת 1999/2000, פרש קוסטדינוב ממשחק פעיל בגיל 32.

### נבחרת בולגריה

קוסטדינוב החל את דרכו בנבחרת הצעירה של בולגריה, ב-1985 ייצג את הנבחרת הצעירה בגביע העולם לנוער, וכבש בטורניר שני שערים, כולל בהפסד 2-1 לספרד בשלב רבע הגמר. הוא ייצג את הנבחרת שהגיעה לרבע הגמר גם ב-1987.

הוא רשם את הופעת הבכורה שלו בנבחרת בולגריה ב-24 בדצמבר 1988, ואף כבש את שער הבכורה שלו באותו משחק, בו ניצחה בולגריה 1-0 את איחוד האמירויות הערביות. קוסטדינוב כשל להעפיל עם הנבחרת למונדיאל 1990 וליורו 1992, ואז החל לאמן בה מאמנו לשעבר בצסק"א סופיה, דימיטר פנב, לקראת טורניר מוקדמות מונדיאל 1994. בטורניר הוגרלה בולגריה לבית קשה שכלל את שוודיה וצרפת. קוסטדינוב פתח את טורניר המוקדמות עם צמד שערים בניצחון החוץ 3-0 על פינלנד, ולא כבש במוקדמות מאז ועד למחזור העשירי והאחרון, שהתקיים ב-17 בנובמבר 1993, ובו התארחה בולגריה בפארק דה פראנס בפריז. לאחר ההפסד הביתי המפתיע של צרפת לישראל מחזור קודם לכן, בולגריה הייתה חייבת ניצחון על מנת לעבור את צרפת ולהעפיל מהמקום השני בבית. בדקה ה-31 אריק קנטונה העלה את צרפת ליתרון 1-0, אך קוסטדינוב השווה בדקה ב-37. בשניות הסיום של המשחק, פרץ קוסטדינוב עם הכדור לרחבה ובעט בעוצמה למשקוף השער ופנימה, השלים צמד והעלה את נבחרתו למונדיאל 1994 בארצות הברית.

קוסטדינוב נכלל בסגל של דימיטר פנב למונדיאל, ופתח בכל שבעת משחקיה של בולגריה בטורניר. לאחר הפסד 3-0 לניגריה בפתיחת הטורניר, השיגה בולגריה ניצחונות על יוון וארגנטינה על מנת להעפיל לשמינית הגמר. בשלב זה ניצחה את מקסיקו בדו-קרב פנדלים, שבו קוסטדינוב לא נטל חלק לאחר שהוחלף דקה לסיום ההארכה. ברבע הגמר הדהימה בולגריה את האלופה המכהנת גרמניה וניצחה אותה 2-1, ובחצי הגמר נעצרה בהפסד 2-1 לאיטליה. גם במשחק על המקום השלישי נחלה בולגריה הפסד, 4-0 לשוודיה, וסיימה את הטורניר במקום הרביעי, הגבוה בתולדותיה. קוסטדינוב סיים את הטורניר עם שבע הופעות אך ללא שער.

קוסטדינוב פתח את מוקדמות יורו 1996 כפי שפתח את מוקדמות המונדיאל, עם צמד שערים בניצחון הביתי 2-0 על גאורגיה. הוא העלה את מאזנו האישי לארבעה שערים לאחר שכבש גם בשני משחקיה הבאים של בולגריה בטורניר, בניצחונות 4-1 על מולדובה ו-3-0 על ויילס. ב-7 ביוני 1995 ניצחה בולגריה בבית את גרמניה בתוצאה 3-2, לאחר שכבר הייתה בפיגור 2-0. קוסטדינוב כבש את שער הניצחון של בולגריה. הוא כבש צמד נוסף מול אלבניה, ובסך הכל סיים את טורניר המוקדמות עם שבעה שערים לזכותו, וסייע לבולגריה להעפיל לטורניר אליפות אירופה לראשונה בתולדותיה.

קוסטדינוב פתח בהרכב במשחק הבכורה של בולגריה ביורו 1996 באנגליה, שהסתיים בשוויון 1-1 עם ספרד. במשחק השני, בו ניצחה בולגריה את רומניה, נפצע קוסטדינוב והוחלף בדקה ה-32, ובכך הסתיים חלקו בטורניר, ממנו הודחה בולגריה לאחר הפסד לצרפת במשחק האחרון של שלב הבתים.

קוסטדינוב המשיך להיות דומיננטי בהתקפת בולגריה גם בטורניר מוקדמות מונדיאל 1998. הפעם בולגריה הצליחה להעפיל מהמקום הראשון בבית, בטורניר בו כבש קוסטדינוב שישה שערים בשמונה משחקים, לרשתן של לוקסמבורג, קפריסין ורוסיה. קוסטדינוב נכלל בסגל בולגריה למונדיאל 1998 בצרפת, המונדיאל השני בקריירה שלו. אמנם, הפעם הטורניר היה מוצלח פחות עבור בולגריה, שסיימה אותו מהמקום האחרון בשלב הבתים וללא ניצחון. קוסטדינוב עלה כמחליף במשחק הראשון בו סיימה בולגריה בשוויון 0-0 עם פרגוואי, ופתח בהפסד 1-0 לניגריה ובתבוסה 6-1 לספרד, בה כבש קוסטדינוב את שערה היחיד של נבחרתו בטורניר.

בסיום הטורניר סיים קוסטדינוב את דרכו בנבחרת, לאחר שהיה שותף לתקופת השיא בהיסטוריה של נבחרת בולגריה. הוא רשם 69 הופעות בינלאומיות, חמישי בטבלת ההופעות בנבחרת בכל הזמנים, וכבש 26 שערים, רביעי בטבלת מלך השערים של כל הזמנים בנבחרת.

תארים
-----

תארים קבוצתיים
* **צסק"א סופיה**
	+ אליפות בולגריה (3): 1986/1987, 1988/1989, 1989/1990
	+ הגביע הבולגרי (3): 1986/1987, 1987/1988, 1988/1989

* **פורטו**
	+ אליפות פורטוגל (2): 1991/1992, 1992/1993
	+ הגביע הפורטוגלי: 1990/1991

* **באיירן מינכן**
	+ גביע אופ"א: 1995/1996

תארים אישיים
* כדורגלן השנה בבולגריה: 1993

סטטיסטיקות
----------

### מועדונים

| עונה | קבוצה | ליגה | בליגה |
| --- | --- | --- | --- |
| הופעות | שערים |
| 1984/1985 | צסק"א סופיה | בולגריהבולגריהליגת העל הבולגרית | 2 | 0 |
| 1985/1986 | 13 | 2 |
| 1986/1987 | 25 | 3 |
| 1987/1988 | 24 | 13 |
| 1988/1989 | 29 | 12 |
| 1989/1990 | 26 | 6 |
| 1990/1991 | פורטו | פורטוגלפורטוגלליגת העל הפורטוגלית | 33 | 8 |
| 1991/1992 | 29 | 9 |
| 1992/1993 | 29 | 9 |
| 1993/1994 | 22 | 16 |
| 1994/1995 | 1 | 1 |
| 1994/1995 | דפורטיבו לה קורוניה | ספרדספרדלה ליגה | 9 | 2 |
| 1994/1995 | באיירן מינכן | גרמניהגרמניהבונדסליגה | 9 | 2 |
| 1995/1996 | 18 | 5 |
| 1996/1997 | פנרבחצ'ה | טורקיהטורקיהליגת העל הטורקית | 25 | 8 |
| 1997/1998 | צסק"א סופיה | בולגריהבולגריהליגת העל הבולגרית | 15 | 7 |
| 1998/1999 | טיגרס | מקסיקומקסיקוליגת העל המקסיקנית | 9 | 2 |
| 1999/2000 | מיינץ 05 | גרמניהגרמניההבונדסליגה השנייה | 4 | 1 |
| סך הכל קריירה | 322 | 106 |

### נבחרת לאומית

| נבחרת בולגריה |
| --- |
| שנה | הופעות | שערים |
| 1988 | 1 | 1 |
| 1989 | 7 | 1 |
| 1990 | 4 | 1 |
| 1991 | 6 | 3 |
| 1992 | 6 | 2 |
| 1993 | 5 | 2 |
| 1994 | 12 | 4 |
| 1995 | 6 | 3 |
| 1996 | 11 | 4 |
| 1997 | 6 | 4 |
| 1998 | 5 | 1 |
| סה"כ | 69 | 26 |

קישורים חיצוניים
----------------

ויקישיתוף מדיה וקבצים בנושא **אמיל קוסטדינוב** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל המאמן, באתר Transfermarkt

| כדורגלן השנה בבולגריה |
| --- |
| 

|  |
| --- |
| 1961: נאידנוב • 1962: קולב • 1963: שלמאנוב • 1964: קוטקוב • 1965: אספרוחוב • 1966: שלמאנוב • 1967: ד. פנב • 1968: סימאונוב • 1969: בונב • 1970: אלדזוב • 1971: ד. פנב • 1972: בונב • 1973: בונב • 1974: איבקוב • 1975: איבקוב • 1976: גריגורוב • 1977: פאנוב • 1978: גוראנוב • 1979: א. מיכאילוב • 1980: ז'ליאזקוב • 1981: ולינוב • 1982: זדראבקוב • 1983: מלאדנוב • 1984: ניקולוב • 1985: דימיטרוב • 1986: ב. מיכאילוב • 1987: נ. אילייב • 1988: ל. פנב • 1989: סטויצ'קוב • 1990: סטויצ'קוב • 1991: סטויצ'קוב • 1992: סטויצ'קוב • 1993: קוסטדינוב • 1994: סטויצ'קוב • 1995: באלקוב • 1996: ט. איבנוב • 1997: באלקוב • 1998: יורדנוב • 1999: אלכסנדרוב • 2000: ג. איבנוב • 2001: ג. איבנוב • 2002: ברבאטוב • 2003: ס. פטרוב • 2004: ברבאטוב • 2005: ברבאטוב • 2006: מ. פטרוב • 2007: ברבאטוב • 2008: ברבאטוב • 2009: ברבאטוב • 2010: ברבאטוב • 2011: נ. מיכאילוב • 2012: מילאנוב • 2013: א. איוואנוב • 2014: סטויאנוב • 2015: פופוב • 2016: פופוב • 2017: פופוב • 2018: דספודוב • 2019: ד. אילייב • 2020: ד. אילייב • 2021: דספודוב • 2022: דספודוב |

 |

| **נבחרת בולגריה – מונדיאל 1994 (מקום רביעי)** |
| --- |
| 1 מיכאילוב • 
2 קרמנלייב • 
3 איבנוב • 
4 צבטנוב • 
5 הובצ'ב • 
6 ינקוב • 
7 קוסטדינוב • 
8 סטויצ'קוב • 
9 לצ'קוב • 
10 סיראקוב • 
11 בורימירוב • 
12 ניקולוב •
13 יורדנוב • 
14 גנצ'ב •
15 אילייב •
16 קיריאקוב •
17 מיטרסקי •
18 אלכסנדרוב •
19 גאורגייב •
20 באלקוב •
21 יוטוב •
22 אנדונוב •
מאמן: פנב | בולגריהבולגריה |

| **נבחרת בולגריה – יורו 1996** |
| --- |
| 1 מיכאילוב • 
2 קישישב • 
3 איבנוב • 
4 קיריאקוב • 
5 הובצ'ב • 
6 ינקוב • 
7 קוסטדינוב • 
8 סטויצ'קוב • 
9 פנב • 
10 באלקוב • 
11 לצ'קוב • 
12 פופוב •
13 גנצ'ב • 
14 סירקוב •
15 יורדנוב •
16 בורימירוב •
17 קרמנלייב •
18 טסבטנוב •
19 גינצ'ב •
20 דונקוב •
21 גאורגייב •
22 זדרבקוב •
מאמן: פנב | בולגריהבולגריה |

| **נבחרת בולגריה – מונדיאל 1998** |
| --- |
| 1 זדרבקוב • 
2 קישישב • 
3 ט. איבנוב • 
4 א. פטקוב • 
5 יורדנוב • 
6 ינקוב • 
7 קוסטדינוב • 
8 סטויצ'קוב • 
9 פנב • 
10 באלקוב • 
11 אילייב • 
12 מיכאילוב •
13 גינצ'ב • 
14 חריסטוב •
15 זפירוב •
16 נאנקוב •
17 סטוילוב •
18 בורימירוב •
19 באצ'ב •
20 ג. איבנוב •
21 קירילוב •
22 מ. פטקוב •
מאמן: בונב | בולגריהבולגריה |